|  |
| --- |
| **Budapest Főváros VII. kerület Erzsébetváros Önkormányzata**  **Vattamány Zsolt Polgármester** |

Iktatószám:

Napirendi pont: ........

Előterjesztve: Művelődési, Kulturális és Szociális Bizottsághoz

**ELŐTERJESZTÉS**

**A Képviselő-testület 2015. október 21-i rendes ülésére**

|  |  |
| --- | --- |
| **Tárgy:** | Budapest Főváros VII. kerület Erzsébetváros Önkormányzata Képviselő-testületének …/2015. (….) önkormányzati rendelete az Erzsébetváros Kártyáról |

**Készítette:**

Csüllög Szilvia

Hatósági és Ügyfélszolgálati Iroda vezetője

**Törvényességi szempontból kifogást nem emelek:**

dr. Gotthard Gábor

jegyző

**Az előterjesztést nyilvános ülésen kell tárgyalni.**

**A rendelettervezet elfogadásához minősített szavazattöbbség szükséges.**

|  |
| --- |
| **Budapest Főváros VII. kerület Erzsébetváros Önkormányzata**  **Vattamány Zsolt Polgármester** |

**Tisztelt Képviselő-testület!**

Tekintettel arra, hogy Erzsébetváros Önkormányzata nagy hangsúlyt fektet a szociális gondoskodási formák megújítására, s a meglévő ellátások bővítésére, azok színvonalának emelésére, így egy új, komplex, több funkciós városkártyát kíván bevezetni a kerületben, amelyet minden erzsébetvárosi polgár számára elérhetővé tesz.

Kibővíti azon jogosultak körét, akiknek ingyenesen biztosítja az Erzsébetváros Kártyát, azonban egy jelképes összegért bárki, aki Erzsébetvárosban állandó lakóhellyel rendelkezik, élhet e kedvezményes lehetőséggel.

Az önkormányzat célja, hogy az erzsébetvárosi családoknak, gyermekeknek, időseknek minél több „célzott” segítséget nyújtson, s csökkentse kiadásaikat, oly módon, hogy a városkártyával kedvezményesen vásárolhatnak és vehetnek igénybe szolgáltatásokat. A program számos további előnnyel is jár, erősíti a lokálpatriotizmust, az együvé tartozást Erzsébetvárosban, emellett elősegíti a szolgáltatói kör, az itt működő üzletek bevételeinek növekedését, és egyben a kerületen belül tartja a fogyasztást.

A rendeletalkotást megelőző hatásvizsgálat során megállapítást nyert, hogy a rendeletmódosításnak környezeti- és egészségi következményei nincsenek, a munkatársak adminisztrációs tevékenységei sem rendeződnek át. A jogszabály alkalmazásához szükséges személyi-, tárgyi- és pénzügyi feltételek biztosítottak.

Fentiek alapján kérem a Tisztelt Képviselő-testületet, hogy a rendeletet elfogadni szíveskedjenek.

Budapest, 2015. október 8.

Vattamány Zsolt

polgármester

**Budapest Főváros VII. kerület Erzsébetváros Önkormányzata Képviselő-testületének**

**…/2015. (….) önkormányzati rendelete**

**az Erzsébetváros Kártyáról**

Budapest Főváros VII. kerület Erzsébetváros Önkormányzatának Képviselő-testülete az Alaptörvény 32. cikk (2) bekezdésében kapott eredeti jogalkotói hatáskör alapján, az Alaptörvény 32. cikk (1) bekezdés a) pontjában meghatározott feladatkörében eljárva a következőket rendeli el:

**1. §**

E rendelet célja Budapest Főváros VII. kerület Erzsébetváros Önkormányzata (a továbbiakban: Önkormányzat) által bevezetett, az Önkormányzat illetékességi területén áru kedvezményes vásárlására vagy szolgáltatás kedvezményes igénybevételére feljogosító Erzsébetváros Kártya rendszer működési feltételeinek és igénybevételi rendjének megállapítása az erzsébetvárosi fogyasztók és üzletek, egyéb szolgáltató helyek támogatása érdekében.

**2. §**

E rendelet alkalmazásában:

1. *elfogadóhely:* a kártyarendszerhez csatlakozó gazdasági társaság, vagy egyéb szervezet, mely az Erzsébetváros Kártyát elfogadni jogosult és köteles;

2. *Erzsébetváros Kártya*: az Önkormányzat által kiadott, névre szóló, azonosító sorszámmal, valamint az Önkormányzat címerével és az „Erzsébetváros Kártya” felirattal ellátott kártya;

3. *kártyabirtokos:* az a személy, akinek a kártyadíj megfizetésével, vagy egyéb érvényes jogcímen a birtokába kerül az Önkormányzat tulajdonában álló és általa kibocsátott, saját nevére szóló, azonosító sorszámmal ellátott érvényes Erzsébetváros Kártya.

4. *kártyarendszer üzemeltető:* az a gazdasági társaság vagy egyéb szervezet, amely az Erzsébetváros Kártya program működésére, üzemeltetésére szerződéses kapcsolatban áll az Önkormányzattal; vagy az Önkormányzat tulajdonában álló gazdasági társasággal;

5. r*egisztrált kedvezmény:* az a vállalt kedvezmény, amit az elfogadóhely az e rendelet alapján érvényes Erzsébetváros Kártyával rendelkező kártyabirtokosok részére az áru vásárlása, vagy a szolgáltatás igénybevétele alkalmával a termék / szolgáltatás árából biztosít.

**3. §**

(1)Az Erzsébetváros Kártya kiváltására jogosult az a 18. életévét betöltött természetes személy, aki az Önkormányzat közigazgatási területén lakóhellyel rendelkezik.

(2) Az Erzsébetváros Kártyáért – a (3) és a (4) bekezdésben foglalt kivétellel – 1.000 Ft kártyadíjat kell fizetni.

(3) Az Erzsébetváros Kártyát az Önkormányzat – postai úton történő megküldés útján –díjmentesen biztosítja minden az Önkormányzat közigazgatási területén lakóhellyel rendelkező 60. életévét betöltött személy részére.

(4) Az Erzsébetváros Kártyát az Önkormányzat – az igénylő kérelmére, jogosultságának igazolása, nyilatkozata mellett – díjmentesen biztosítja az Önkormányzat közigazgatási területén lakóhellyel rendelkező

a) aktív korúak ellátásában részesülő személy,

b) fogyatékos személy, valamint a családjában fogyatékos személyt gondozó,

c) egészségkárosodott személy,

d) a gyermekét egyedül nevelő szülő,

e) 3 vagy több gyermeket nevelő család,

részére.

(5) A kártyabirtokos jogosultságát a Budapest Főváros VII. Kerület Erzsébetvárosi Polgármesteri Hivatal (a továbbiakban: Hivatal), bármikor ellenőrizheti.

**4. §**

(1) Az elfogadóhely maga határozza meg a kedvezményesen vásárolható termékek, és kedvezményesen igénybe vehető szolgáltatások körét (a továbbiakban: kedvezmény), valamint a kedvezmény mértékét.

(2) Az Önkormányzat az elfogadóhelyek listáját, az általuk biztosított kedvezményeket, és azok mértékét a www.erzsebetvaros.hu honlapon, az Erzsébetváros Kártya program hivatalos weboldalán, valamint időszaki kiadványokban teszi közzé.

(3) Az elfogadóhely 3 napon belül köteles írásban bejelenteni a kártyarendszer üzemeltetőjének

a) a kedvezményesen vásárolható termékek, és a kedvezményesen igénybe vehető szolgáltatások körének változását,

b) az általuk nyújtott kedvezmények mértékének változását,

c) az Erzsébetváros Kártya elfogadásának felfüggesztését,

d) az adataikban bekövetkezett változásokat.

(4) Az elfogadóhely az Erzsébetváros Kártya emblémáját, és a kedvezmény mértékét jól látható helyen köteles elhelyezni.

(5) Az elfogadóhely a kártyarendszerbe történő belépésért csatlakozási díjat köteles fizetni.

**5. §**

(1) Az Erzsébetváros Kártya személyesen vagy postai úton a Hivatalban, továbbá elektronikus úton az Erzsébetváros Kártya program hivatalos weboldalán kártyaigénylő lap kitöltésével igényelhető.

(2) Az igénylőlap beérkezésétől számított 30 napon belül elkészített Erzsébetváros Kártya annak elkészülte, és a díj megfizetését követően az igénylő nyilatkozata szerint kézbesítésre kerül.

(3) Az Erzsébetváros Kártya át nem ruházható, kizárólag a kártyabirtokos részére biztosítja a kedvezmény igénybevételét.

**6. §**

(1) Az Erzsébetváros Kártya a kiadása napjától számítva

a) a 3. § (1) bekezdésében meghatározott jogosultság esetén egy évig,

b) a 3. § (3) és (4) bekezdésében meghatározott jogosultság esetén visszavonásig

érvényes.

(2) Az (1) a) pontjában meghatározott érvényességi idő letelte esetén a kártyabirtokos az e rendeletben meghatározott feltételek szerint, 500 Ft kártyadíj megfizetését követően igényelheti az Erzsébetváros Kártya meghosszabbítását, további egy év időtartamra.

(3) A kártyabirtokos az Önkormányzat területén található lakóhely megszűnését, a kártyahasználatról való lemondását – annak leadásával egyidejűleg –, valamint az Erzsébetváros Kártya elvesztését, ellopását, megsemmisülését, vagy megrongálódását annak bekövetkezésétől számított 8 napon belül köteles írásban bejelenteni a Hivatalnak.

(4) Az Erzsébetváros Kártyát az (3) bekezdésben meghatározott esetben érvényteleníteni kell.

(5) Az elveszett, ellopott, megsemmisült, vagy megrongálódott Erzsébetváros Kártya pótlása új igénylőlap benyújtását követően, az igénylőlap benyújtásakor fennálló jogosultsági feltételek figyelembevételével, az e rendeletben meghatározott feltételek esetén történik.

**7. §**

A kártyarendszerből törölni kell azt a kártyabirtokost, és azt az elfogadóhelyet, aki az e rendeletben vagy a vele kötött megállapodásban foglalt előírásokat súlyosan megsérti.

**8. §**

A Képviselő-testület felhatalmazza a Polgármestert az Erzsébetváros Kártya kibocsátásának, a kártyarendszer működtetésének – az e rendeletben nem szabályozott – egyéb részletes feltételeinek meghatározására.

**9. §**

E rendelet 2015. november 1. napján lép hatályba.

**Általános indokolás**

Erzsébetváros Önkormányzata nagy hangsúlyt fektet a szociális gondoskodási formák megújítására, s a meglévő ellátások bővítésére, azok színvonalának emelésére, így egy új, komplex, több funkciós városkártyát kíván bevezetni a kerületben, amelyet minden erzsébetvárosi polgár számára elérhetővé tesz.

E rendelet megalkotásával kibővíti azon jogosultak körét, akiknek ingyenesen biztosítja az Erzsébetváros Kártyát, azonban egy jelképes összegért bárki, aki Erzsébetvárosban állandó lakóhellyel rendelkezik, élhet e kedvezményes lehetőséggel.

Az önkormányzat célja, hogy az erzsébetvárosi családoknak, gyermekeknek, időseknek minél több „célzott” segítséget nyújtson, s csökkentse kiadásaikat, oly módon, hogy a városkártyával kedvezményesen vásárolhatnak és vehetnek igénybe szolgáltatásokat. A program számos további előnnyel is jár, erősíti a lokálpatriotizmust, az együvé tartozást Erzsébetvárosban, emellett elősegíti a szolgáltatói kör, az itt működő üzletek bevételeinek növekedését, és egyben a kerületen belül tartja a fogyasztást.

**Részletes indokolás**

1. § A rendelet célját határozza meg.

2. § A rendelet alkalmazásához szükséges fogalmak bővebb kifejtését, magyarázatát, illetve értelmezését segítő meghatározások.

3. § A rendelet tárgyát képező Erzsébetváros Kártya kiváltására, és birtoklására való jogosultság szabályozása.

4. § A rendelet egyik alanyának, az Erzsébetváros Kártyát elfogadó hely jogainak, valamint kötelezettségeinek meghatározása.

5. § Az Erzsébetváros Kártya kiváltásával, használatával, és kezelésével kapcsolatos részletes eljárási szabályok leírása.

6. § Az Erzsébetváros Kártya érvényességére vonatkozó rendelkezések meghatározása.

7. § A kártyarendszerből való törlés szabályait határozza meg.

8. § A rendelet végrehajtását szolgáló felhatalmazó rendelkezés.

9. § Hatályba léptető rendelkezés.